પાંચમે અને છઠે ભાવે ચંદ્ર અભ્યાસમાં મધ્યમ ફળદાયી કહેવાય છે. પાંચમું સ્થાન લાગણી, પ્રેમ અને વિદ્યાનું છે પણ ચંદ્ર સ્વભાવે ઠંડો ગ્રહ સૂર્યના ઘરમાં આવીને મેળ પામતો નથી માટે આ ચંદ્રનું ફળ મધ્યમ ફળદાયી છે, શુભ રાશિમાં બેશક આ ચંદ્ર ઉત્તમ ફળ પણ આપી શકે. છઠે ચંદ્ર બુધ અને કેતુના ઘરનો હોઈ ફળ આપવા સમર્થ નથી. જાતકને અભ્યાસ દરમિયાન ઘણી મહેનત પડે છે, પોતાને ગમતી લાઈન કે કારકિર્દી તેની માટે સપનું બની રહે છે. જે લોકો પોતાના અભ્યાસ બાબતે હંમેશા વ્યથિત રહેતાં હોય છે તેમની કુંડળીમાં છઠે ચંદ્ર હોઈ શકે. તેઓને કારકિર્દીના મહત્વના તબક્કે કોઈને કોઈ તકલીફ આવી પડે છે, તે શારીરિક કે સામાજિક પણ હોઈ શકે. સપ્તમ ભાવે ચંદ્ર ન શુભ ન અશુભ છે. સપ્તમ ચંદ્ર કારકિર્દી વિષયક અભ્યાસનું સૂચન કરે છે. પાંચમે ચંદ્રની સ્થિતિમાં ચોખા નદીમાં વહેતાં કરવાથી અને છઠા ચંદ્રની સ્થિતિમાં હોસ્પિટલમાં જલપાનની વ્યવસ્થા કરવાથી દોષમાં રાહત મળી શકે.